Document ID: /roh_data/filtered/fineweb-2-filterrobots_roh.jsonl.gz/49931

20-04-2020
Post da mediaziun: RTR ha violau il principi d'objectivadad
lls 22 da mars ei vegniu fatg la reproscha che la novitad dils 20 da mars 2020 sco era il rapport el Telesguard dils 20 da mars 2020 violeschian l'obligaziun d'objectivadad e cheutras la concessiun dad RTR:
- perquei ch'ellas rapportien nuot sur dil cuntegn essenzial dil rapport final dil mediatur public dalla SRG, Roger Blum, en caussa,
- perquei ch'ellas rapportien sulettamein dals detagls nunimpurtonts, els quals Not Carl hagi survegniu era mo ina certa raschun, quei che vegni era buca rapportau objectiv.
Ellas rapportien encunter tutta verdad ed objectivadad d'in success da Not Carl cun sia reclamaziun, ferton ch'ei seigi ina terrada per el, suenter che tut sias grevas reclamaziuns seigien vegnidas renviadas e per ina fetg gronda part gnanc vegnidas tractadas dil mediatur public, essend gia scleridas cun la risposta dils responsabels da SRF per il film documentar en discussiun.»
Il mediatur da RTR vegn en siu rapport tier la suandonta conclusiun:
«Ton ella novitad dils 20 da mars 2020 sco era el Telesguard dil medem datum han ins refusau al public l'informaziun che Not Carl hagi survegniu raschun en sulettamein treis puncts e ch'il mediatur public seigi buca suandaus el ella plipart dils puncts da critica. Il public ha pia buca saviu far in agen meini.
Resumond san ins dir che la maioritad dils puncts da critica dalla reclamaziun da Not Carl ha fatg naufragi avon il post da mediaziun e ch'el ha survegniu raschun sulettamein en puncts secundars. RTR ha denton intermediau il maletg d'in auter rapport final al public cumin cun la novitad dils 20 da mars 2020 e cun il Telesguard dil medem datum. Tenor mei ha muncau cheu la diligenza e la sensibilitad schurnalistica e politica.
En vesta da tut quei ch'ei vegniu detg survart ha RTR tenor miu manegiar violau il principi d'objectivadad. Daco che RTR ha violau quei principi e la damonda sche RTR ha fatg quei cun intenziun ni per negligientscha respectivamein per munconza da diligenza ei en quei connex buca decisiv.
Sin recumondaziun dil mediatur public ha RTR duvrau ella novitad dils 24 da mars 2020 il tierm 'amplificaziun' e rapportau pli extendidamein e pli precisamein dalla conclusiun da Roger Blum. Quei cumprova entelgientscha da vart da RTR ed ei da beneventar, mida denton nuot vid il fatg che RTR ha cunterfatg cun la novitad dils 20 da mars 2020 e cun il Telesguard dil medem datum al principi d'objectivadad.»
Rapport dal servetsch da mediaziun da SRF (Roger Blum)